Anno Domini millesimo trecentesimo decimo octavo statuta sunt haec apud Cistercium in Capitulo generali. 1.  In primis, ut fragilitatis humanae praesidium peregrinationis nostrae viaticum pretiosissimum corporis Domini nostri Iesu Christi sacrificium, cuius sancta oblatione non solum sancti sanctorum omnium memoriam colimus spiritualem, verum etiam realem ipsius, licet sub alia forma, praesentiam obtinemus, debitis venerationum obsequiis adoremus et intimis comedemus praecordiis, devotis prosequimur officiis, omissaque circa quotidianum ipsius mysterium devota diligentia suppleamus, diffiniendum duxit non improvide Capitulum generale quod fiat festum de Corpore Christi cum duabus missis et propria historia, feria quinta post octavas Pentecostes, prout a felicis recordationis domino Clemente V in suis constitutionibus in Viennensi concilio editis, est laudabiliter institutum ; conversi ea die in laboribus minime occupentur. 2.  Item, cum sancta et salubris est cogitatio pro defunctis exorare, Capitulum generale ordinat et diffinit quod post gratias refectionis in prandio et in coena, *Pater noster*, et *Ave Maria* ab omnibus personis universi Ordinis devotius recitentur antequam *Fidelium animae* dicatur. 3.  Item, cum Beatissima Dei Genitrix Maria omni laude dignissima a nobis, quorum est advocatrix specialissima, semper et ubique debeat congruis laudibus venerari, statuit et ordinat Capitulum generale quod post horas consuetas ipsius Virginis gloriosae, dicatur ab omnibus personis Ordinis antiphona *Missus est Gabriel*, versus *Ave Maria*, collecta *Omnipotens sempiterne Deus qui gloriosae Virginis*, etc., et post collectam dicatur *Dulce nomen Domini nostri Iesu Christi sit benedictum in saecula, Amen*. Et missa eiusdem post missam de conventu diebus sabbatorum per Quadragesimam celebretur, nisi festum fuerit duodecim lectionum. 4.  Item, ne Ordo noster, qui debet esse in suis ordinationibus et statutis solide firmatus, aliis in exemplum valeat quibuslibet indebitis novitatibus deviari, generale Capitulum ordinat et diffinit quod non fiant translationes abbatum in Ordine de cetero nisi secundum continentiam Clementinae. 5.  Item, cum Curiae romanae tamquam speciales filii et alumni studere debeamus parati desideriis complacere, hortatur nihilominus praecipiendo districte Capitulum generale quatinus, ob reverentiam Beatitudinis Apostolicae ac dominorum Cardinalium et totius Curiae romanae, cursores ac nuntii Papae et Cardinalium ubicumque venerint recipiantur gratiose a personis Ordinis universi. Quicumque vero ipsos receperint indecenter, sciat se in futuro Capitulo generali gravi animadversione plectendum. 6.  Item, ne Ordo noster, qui in paucis temporibus, divino suffragante munere, per industriam discretorum de parvo fonte crevit in fluvium possessionum terrenarum, iterum collabi valeat per incursionem iniquorum ad infima paupertatis, inhibet Capitulum generale personis Ordinis universi ne ausu praesumpto audeat quis bona immobilia detrahere, ad pensionem dare perpetuo, vel vendere ad vitam, absque consilio patris abbatis et consensu maioris partis conventus, quorum nomina in scripto ponantur sigillata patri abbati in visitatione proxima ostendenda. Qui aliter fecerit ipsum Capitulum generale ex nunc prout ex tunc excommunicat in suis scriptis, et nihilominus pro falsario habeatur, contractusque nullius habebit roboris firmitatem. 7.  Item, ut fraudis et doli excogitata malitia, quae nulli praestare debet patrocinium, a personis Ordinis cautius subtrahatur, districtius quantum potest inhibet Capitulum generale ne aliqua persona Ordinis per modum commendae, mutui vel depositi seu aliter, reponat pecuniam aliquam vel res alias qualescumque, nec fingat se debere debita quae non debet. Quicumque contrarium fecerit, nisi ex causa super hoc licentiam habuerit ab abbate proprio, ipso facto sententiam excommunicationis incurrat ; et deprehensus in hoc tamquam fur et proprietarius puniatur. Eidem sententiae subiaceant qui de rebus ecclesiae sibi redditus seu animalia emi faciunt sub nomine proprio vel alieno. 8.  Item, cum illud quod omnes tangit debeat ab omnibus supportari, et ex praeteritorum memoria, quae cautelam futurorum arguit, edocemur, quod ex antiquarum contributionum distributionibus quam plures extiterint gravati et plurimi supportati, ut omnia in lucem clarius producantur, et onere suo quilibet contentetur, deliberatione provida ordinat et diffinit Capitulum generale quod, quotienscumque contributionem fieri contigerit in Ordine, patres abbates per se vel per alios, vel per litteras sigillatas, distributiones quas filiis suis imposuerint, proximo sequenti teneantur intimare Capitulo generali, uni libro ad hoc specialiter deputato distributiones omnium singulariter conscribantur, ita quod qui non solverint ad arbitrium dicti Capituli, per depositionem vel aliter secundum quantitatem demeriti, puniantur. 9.  Item, cum appellationis remedium non sit ad defensionem iniquitatis, sed ad praesidium innocentis institutum, non est provocationibus appellantium temere deferendum, maxime cum Ordini nostro per Sedis Apostolicae privilegium sit indultum, ne pro quacumque causa seu difficultate in Ordine emergente, extra Ordinem quis audeat appellare, et per canones prohibemur ne a correctionibus quis appellet. Si quis autem temere appellare praesumpserit, ipso facto sit excommunicatus, et nihilominus usque ad nutum Capituli generalis carceri mancipetur. Qui vero sic temere appellantibus consilium dederit, auxilium vel favorem, per se vel per alium, publice vel privatim, eamdem incurrat excommunicationis sententiam, et poena conspiratorum puniatur. Praecipit tamen Capitulum generale districtione quanta potest abbatibus et iudicibus Ordinis universi, ut in suis correctionibus non excedant. Abbates qui excesserint a suis superioribus acriter castigentur ; quod si non correxerint debito modo, citentur ad Capitulum generale ; quod si per excessum correctionum ipsorum scandalum exortum fuerit, deponantur. Fugitivi siquidem Ordinis in romana Curia dicti Ordinis ad propriorum abbatum expensas capiantur et carceri mancipentur, et qui ad Curiam cum debita licentia accesserint, secunda die qua intraverint Curiam procuratori Ordinis personaliter se praesentent et causam sui adventus integre et fideliter exponere teneantur ; et si cum debita licentia non accesserint, dictus procurator ipsos expellere teneatur. Quod si recedere noluerint, ipsos capi faciat tamquam Ordinis fugitivos. 10.  Item, ut vitium simoniae a personis Ordinis cautius evitetur, et unitas generalis Capituli per adventum abbatum continuum perfectius conservetur, inhibet Capitulum generale ne aliquis procuret, aut quis de voluntate promittat ut a generali Capitulo excusetur ; quicumque vero pro tali excusatione aliquid qualitercumque dederit aut promiserit, et qui similiter receperit, ex nunc prout ex tunc ipsum excommunicat Capitulum generale. Poterunt tamen Diffinitores Capituli generalis alicui vel aliquibus abbatibus libere ex causa licentiam concedere a dicto Capitulo remanendi. Huic poenae excommunicationis latae sententiae abbates subiaceant, qui monachos, equos vel famulos ultra taxatum numerum per octo dies ante Capitulum et durante Capitulo apud Cistercium introduxerint, nisi de domini Cistercii licentia speciali ; et dicti monachi taliter sine domini Cisterciensis licentia introducti, eamdem excommunicationis sententiam ex nunc prout ex tunc latam a dicto Capitulo se noverint incurrisse. Excipiuntur autem quatuor primi abbates, qui habent super hoc singularem libertatem, et abbates de Prulliaco cum monacho suo, et de Savigniaco cum suo notario, cui propter generationis suae latitudinem concessum est non improvide ab antiquo ; et ista gratia libere uti poterunt magistri in theologica facultate. 11.  Item, ut status Ordinis in tranquilliori securitate servetur, ordinat et diffinit Capitulum generale quod patres abbates et visitatores cum debitis suis debita filiorum suorum, sequenti anno in conscientiis suis teneantur Capitulo generali fideliter ac certitudinaliter intimare. 12.  Item, ut Cartae caritatis continentia, quae est originale novi Cistercii Ordinis fundamentum in suo robore diutius perseveret, ordinat et diffinit Capitulum generale quod nulla persona Ordinis, cuiuscumque conditionis, sexus aut dignitatis, irrequisito Ordine, pro quocumque debito, dono vel legato, bona Ordinis capi vel arrestari, per se vel per alium, quocumque exquisito colore faciat vel procuret, per iustitiam saecularem vel eis consilium aut auxilium praebeat vel favorem. Quicumque vero contrarium fecerit, incurrat sententiam excommunicationis ipso facto auctoritate Capituli generalis. 13.  Item, quia tantam confert efficaciam digne communicantibus nostrae peregrinationis viaticum, quod imperfectum perfecit, et perfectum ad statum maioris perfectionis perducit, Capitulum generale volens viam devotionis et perfectionis saeculo renuntiantibus aperire, ordinat et diffinit quod novitii Ordinis illo die quo professionem faciunt, novum hominem induentes sacro corpore dominico se muniant, etiam si missa specialiter — quod ordinationi abbatum relinquitur — deberet ipso die propter hoc celebrari. Et hanc diffinitionem ad novitias monialium extendi praecipit Capitulum generale. 14.  Item, cum sacra theologia, cui ceterae ancillantur scientiae, sit eo specialius a nostri Ordinis professoribus, ceteris mundalium scientiarum spretis anfractibus, prosequenda, quo per ipsius adeptionem maiorem apud Deum et homines gratiam assequuntur, Capitulum generale universis inhibet, sub poena expulsionis a studio immediate ferenda a provisore studii, ne ad audientiam aliam scientiam praeterquam theologiam limites studiorum Ordinis exeant de cetero, omnibus, quacumque dignitate fulgeant, super hoc dispensandi auctoritate remota ; licentias autem super hoc concessas praesenti constitutione revocat idem Capitulum generale. 15.  Item, quoniam anno praeterito facta fuit diffinito qua dicitur quod electio facta per duas partes electorum vel fere, simpliciter confirmetur, confusionem conscientiarum induxerit aliqualem, generale Capitulum illud elucidare cupiens, praecipit quod illud  fere  appositum amoveatur simpliciter, et electus a duabus partibus perfecte sine contradictione aliqua confirmetur, dum tamen alia quae continentur in diffinitione super actu huiusmodi inviolabiliter observentur. 16.  Item, abolendae dissolutionis abusum quo nonnullae nostri Ordinis moniales, pudoris et verecundiae puellaris immemores, nimis frequenter per saeculum evagantur, in animarum suarum dispendium et scandalum plurimorum refrenare cupiens generale Capitulum ordinat et diffinit, ut ipsas extra monasteria sua non liceat egredi, nisi necessitas, quod conscientiis praelatorum relinquitur, aliud exegerit faciendum. Si quae vero moniales ad balnea qualitercumque processerint extra monasteria, irremissibiliter regulari priventur habitu, et licentiantes eas, ut praefata petant balnea, sententiam excommunicationis incurrant, auctoritate Capituli generalis. 17.  Item, ut suspicionis materia de medio resecetur, generale Capitulum censuit statuendum quod quotienscumque inter patrem abbatem et filium discordiam oriri contigerit, personis neutri parti suspectis committitur discordia, auctoritate dicti Capituli terminanda. 18.  Item, indemnitatibus monasteriorum Ordinis generale Capitulum providere cupiens, statutum domini Clementis Papae V, volens in omnibus observare universis abbatibus et abbatissis Ordinis inhibet idem Capitulum, ne possessiones eorum ad vitam vel ad certum tempus concedant, pecunia inde recepta, nisi iuxta formam quae in constitutione eiusdem domini Clementis Papae praedicti plenius continetur. 19.  Item, contributio facienda pro servitiis et expensis factis et faciendis in Curia romana, domino Cistercii et quatuor primis committitur in plenaria Ordinis potestate. Qui vero non solverit locis et terminis statuendis, abbates excommunicationis incurrant sententiam ipso facto, priores, cellerarii et bursarii ipso facto sint depositi, nec officium exsequantur aliud, sub poena excommunicationis latae sententiae, donec de ipsa contributione fuerit plenarie satisfactum. 20.  Item, ut futuris periculis salubrius occurratur, provide duxit generale Capitulum statuendum quod fiat sigillum speciale pro sigillandis tantummodo suffragiis, quae conceduntur in Capitulo generali. Diffinitiones vero dicti Capituli de contrasigillo domini Cistercii licite poterunt sigillari, et quae de dicto contrasigillo fuerint sigillatae faciant plenam fidem. 21.  Item, quoniam domus Cistercii est multipliciter aggravata, praecipit Capitulum generale, etc. 22.  Ioannes XXII Papa vituperat Ordinem Cisterciensem quod abbatiam de Dunamunde vendiderit et ipsi imponit ut privilegia papalia de vendendis abbatiis proponat. 